ישיבת מליאה, כנסת 24, פרוטוקול מספר 33, 2021-06-22 00:00

מיקי לוי: חברי הכנסת, נא לתפוס את מקומותיכם.

מיקי לוי: היום יום שלישי, י"ב בתמוז התשפ"א, 22 ביוני 2021.

מיקי לוי: אני מתכבד לפתוח את הישיבה.

מיקי לוי: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונח היום על שולחן הכנסת דוח שנתי 47 של נציב תלונות הציבור לשנת 2020, וכן חוברות סיכום פעילות נציבות תלונות הציבור לשנת 2020 בעברית ובערבית.

ירדנה מלר-הורוביץ: תודה.

מיקי לוי: תודה רבה למזכירת הכנסת.

מיקי לוי: חברי הכנסת, היום נחדש את הנוהל ואת הנוהג של נאומים בני דקה.

מיקי לוי: ההרשמה היא באמצעות הלחצן, ולא בהרשמה מוקדמת כפי שהיה עד עתה בגלל מגבלות הקורונה.

מיקי לוי: מזכירת הכנסת או אני נפעיל את ההצבעה, וכל מי שרוצה לנאום נאום בן דקה יצביע, אקבל את הפלט ואקרא לכל אחד בזמנו.

מיקי לוי: נוסף על כך יש הצהרת אמונים של חברת הכנסת נעמה לזימי.

מיקי לוי: ברוכה הבאה.

מיקי לוי: חברי הכנסת, אני מתכבד להודיע לכנסת שעל פי סעיף 43 לחוק-יסוד: הכנסת, עם הפסקת חברותו בכנסת של חבר הכנסת עמר בר לב, שנכנסה לתוקפה היום, יום שלישי, י"ב בתמוז התשפ"א, 22 ביוני 2021, באה במקומו חברת הכנסת נעמה לזימי.

מיקי לוי: בהתאם לסעיף 15 לחוק-יסוד: הכנסת ולסעיף 2 לחוק הכנסת, התשנ"ד–1994, אני מזמין את חברת הכנסת נעמה לזימי לעלות לדוכן.

מיקי לוי: חברת הכנסת נעמה לזימי, אקרא בפנייך את הצהרת האמונים של חבר הכנסת, ואת תשיבי: "מתחייבת אני".

מיקי לוי: רק לעמוד, בבקשה.

מיקי לוי: וזה נוסח ההצהרה: אני מתחייבת לשמור אמונים למדינת ישראל ולמלא באמונה את שליחותי בכנסת.

נעמה לזימי: מתחייבת אני.

מיקי לוי: ברוכה הבאה.

מיקי לוי: בהצלחה.

קריאות: – – –

מיקי לוי: די, די, די.

מיקי לוי: בואו נכבד את הרגע, נכנסה חברת כנסת חדשה.

מיקי לוי: חברת הכנסת שטרית.

קטי קטרין שטרית: הנשים במפלגת העבודה הרבה יותר ג'דעיות – – – לא, הוא ישר העיר.

קטי קטרין שטרית: אני כותבת משהו לעוזר שלי, שיביא לי את הנאום.

קטי קטרין שטרית: גם האופוזיציה יכולה – – –

מיקי לוי: חברת הכנסת שטרית, נראה לי שישנת טוב הלילה, אחרי שלא – – –

קטי קטרין שטרית: אני כותבת שיביאו לי את הנאום, לעוזר שלי, וקארין כרגיל – – –

מיקי לוי: כן, בואו נסיים את ההתרגשות, נפנה לסדר-היום.

קטי קטרין שטרית: אין כמו אנשי חינוך.

קטי קטרין שטרית: זה הדבר הכי טוב בעולם – – – בהצלחה.

מיקי לוי: בבקשה, חברי הכנסת, לתפוס את המושבים.

מיקי לוי: בהצלחה לחברת הכנסת החדשה לזימי.

מיקי לוי: ברוכה הבאה.

מיקי לוי: כפי שאמרתי, אנחנו נעבור להסדר הישן של נאומים בני דקה.

מיקי לוי: אני מייד מפעיל את ההצבעה.

מיקי לוי: ראשון הנואמים, חבר הכנסת אבוטבול, הינה, אני כבר מזמין אותך, ואני ניגש – – –

משה אבוטבול: – – –

מיקי לוי: אני ניגש.

מיקי לוי: אני נותן לך את הכבוד, אתה תהיה ראשון.

מיקי לוי: הצבעה.

קריאה: – – –

מיקי לוי: כן.

מיקי לוי: אם אין לך – אין לך.

מיקי לוי: אין לי בעיה.

משה אבוטבול: איפה ההצבעה, ברשותך?

מיקי לוי: חברי הכנסת שלא התנסו, צריך ללחוץ על הלחצן הירוק.

קטי קטרין שטרית: אדוני היושב-ראש, אתה יכול להפעיל מחדש?

מיקי לוי: חברים, אני אסביר מחדש.

מיקי לוי: אני אסביר, אני אסביר, אני אסביר.

מיקי לוי: אנחנו חוזרים להסדר הישן שהיה נהוג במליאה.

מיקי לוי: לחיצה על הלחצן הירוק – בעד – רושמת את השם שלכם כחבר כנסת שרוצה לשאת נאום בן דקה.

מיקי לוי: נאומים בני דקה, כמובן – מהצד.

מיקי לוי: אחרי שתלחצו, אקבל את הרשימה ועל פי הרשימה אנחנו נקרא לחברי הכנסת אחד-אחד.

מיקי לוי: בואו נחכה עוד דקה.

מיקי לוי: יש שם שר וכמה חברי כנסת, לא נקלקל את החגיגה.

מיקי לוי: יופי, בהצלחה.

מיקי לוי: אני אפעיל מחדש לאלה שלא ידעו או לא הבינו.

מיקי לוי: הצבעה.

מיקי לוי: לחיצה על הלחצן הירוק מסמנת את חבר הכנסת או את חברת הכנסת כאחד שרוצה לנאום.

מיקי לוי: תודה רבה.

מיקי לוי: חבר הכנסת רוטמן, בבקשה.

מיקי לוי: תתכבד לנאום בן דקה.

שמחה רוטמן: אדוני היושב-ראש, כנסת נכבדה, חבריי חברי הכנסת, אני רוצה לנצל את הנאום בן הדקה שלי להסביר בקצרה מדוע נדרשת הרפורמה בדיני ההגירה – להחליף את חוק האזרחות (הוראת שעה) בחוק-יסוד קבוע.

שמחה רוטמן: אני אשתדל לעשות זאת בנקודות קצרות.

שמחה רוטמן: חוק האזרחות (הוראת שעה), כשמו כן הוא – הוראת שעה, פלסטר שמנומק כל-כולו בסיבות ביטחוניות.

שמחה רוטמן: כך גם נומק בפני בית המשפט העליון, כאילו הבעיה באיחוד משפחות היא בעיה ביטחונית בלבד.

שמחה רוטמן: הצעת חוק-יסוד: כניסה, הגירה ומעמד בישראל, שהוצעה על ידיי ועל ידי חברי כנסת מכל סיעות האופוזיציה – ההנמקה שם היא שעקרונות היסוד זה שארץ ישראל היא מולדתו ההיסטורית של העם היהודי, מדינת ישראל היא מדינת הלאום של העם היהודי, מימוש הזכות להגדרה עצמית לאומית במדינת ישראל ייחודי לעם היהודי, ולכן ממילא מדינת ישראל היא זאת שתקבע מי הבאים בשעריה בשיקול הלאומי-יהודי.

שמחה רוטמן: התוצאה תהיה כמובן מניעה של חורי מסננת שקיימים בהוראת השעה הנוכחית.

שמחה רוטמן: התוצאה תהיה כמובן גם טיפול הוליסטי בכל בעיית ההגירה והכניסה לישראל, גם בסוגיית המסתננים, גם בסוגיית הגורמים העוינים שנכנסים לארץ כתיירים וגם בעניין שלילת אזרחות ומעמד ותושבות מאנשים שלא מקבלים את הגדרתה של מדינת ישראל ופועלים וחותרים כנגדה.

שמחה רוטמן: תודה רבה, אדוני היושב-ראש.

מיקי לוי: תודה רבה, חבר הכנסת רוטמן.

מיקי לוי: חבר הכנסת בן גביר ביקש, בבקשה, מהצד.

מיקי לוי: תבחר לך את הצד הנוח לך.

איתמר בן גביר: אדוני יושב-ראש הכנסת, כנסת נכבדה, לפני כשעתיים התקיים כאן בכנסת כנס של תומכי BDS, של תומכי מי שרוצה להחרים את מדינת ישראל.

איתמר בן גביר: הינה אחמד, שיוצא, אחמד טיבי היה אחד האנשים שישבו שם.

איתמר בן גביר: אדוני, אני, כדרכי, כתפיסת עולמי, בעד חופש ביטוי.

איתמר בן גביר: חופש ביטוי הוא ציפור נפשה של הדמוקרטיה.

איתמר בן גביר: טול מהאדם את חופש הביטוי ונטלת ממנו את המשמעות לחיים שלו, ככה אומר נשיא בית המשפט העליון אהרן ברק.

איתמר בן גביר: אפשר לצטט ציטוטים רבים רבים בשבח חופש הביטוי.

איתמר בן גביר: אבל אדוני יושב-ראש הכנסת, חופש הביטוי זה גם לא מילת קסם שפותחת כל שער.

איתמר בן גביר: לדמוקרטיה צריך שיהיו גבולות.

איתמר בן גביר: כאשר יש כנס כזה של אנשים ששונאים את ישראל, שרוצים לפגוע בחיילי צה"ל, שרוצים להחרים את ישראל, לטעמי הכנסת כולה הייתה צריכה לעמוד על הרגליים שלה ולהגיד לאנשים האלה: לא בשערינו.

איתמר בן גביר: תודה רבה.

מיקי לוי: תודה רבה לחבר הכנסת בן גביר.

מיקי לוי: אנחנו נמתין.

מיקי לוי: סדרנים, בבקשה.

מיקי לוי: חבר הכנסת טיבי – איננו.

איתמר בן גביר: הוא יצא, הוא יוצא כשאני מדבר, אדוני.

איתמר בן גביר: ברוך השם, אני עושה דברים טובים בזה שהוא יוצא.

איתמר בן גביר: כמה שיותר כאן כדי שהוא יצא החוצה.

מיקי לוי: חבר הכנסת קריב, בבקשה.

איתמר בן גביר: למה אתה לא יצאת, קריב – – –

מיקי לוי: די, חבר הכנסת בן גביר, תפוס את מקומך.

מיקי לוי: חבר הכנסת קריב, בבקשה.

גלעד קריב: אדוני היושב-ראש, ראשית, אני רוצה לברך את חברי האופוזיציה שנמצאים כאן.

גלעד קריב: הבוקר בשני הדיונים החשובים של ועדת הכספים לא ראינו נציגים של האופוזיציה אלא רק של הקואליציה, כי ככל הנראה לחבריי וחברותיי באופוזיציה היה יותר חשוב לבזבז זמנם של שרים וזמנם של חברי הכנסת בדיוני סרק כל הלילה, אבל הדיווח של החשב הכללי על מצבנו הכספי אחרי שנת הקורונה, או של ראש רשות המיסים, זה לא חשוב.

גלעד קריב: היינו נציגים של שש-שבע סיעות קואליציה בשני הדיונים.

גלעד קריב: האופוזיציה, היה לה יותר חשוב לעבור מברכות השחר של בצלאל סמוטריץ', כנראה, לתפילת מנחה גדולה, ולא לעבוד הבוקר בכנסת.

גלעד קריב: אתמול דיברו על ענייני הצבת דגל הגאווה במשרד החוץ.

גלעד קריב: אני רק רציתי להזכיר לחבריי מהאופוזיציה איך במשך שנים יש ניצול מחפיר של הממסד הרבני במדינת ישראל ושל משרות ציבוריות וממלכתיות על מנת לקדם את העניינים המפלגתיים של מפלגות הימין.

גלעד קריב: ואיך בניגוד לחוק ובניגוד להוראות התקשי"ר רבני ערים, יישובים ושכונות מנצלים את משרתם הציבורית על מנת לקדם עניינים מפלגתיים.

גלעד קריב: לכן לפני שאתם מדברים על דגל הגאווה, לכו ותדאגו שהרבנים שלכם, שמקבלים משכורת – –

איתמר בן גביר: מה הקשר?

מיקי לוי: תודה רבה.

גלעד קריב: – – מקופת הציבור, לא יפעלו בניגוד להוראות החוק והוראות התקשי"ר.

מיקי לוי: חבר הכנסת קריב, תודה רבה.

משה אבוטבול: – – – שב בשקט.

מיקי לוי: חבר הכנסת אבוטבול, חבר הכנסת אבוטבול.

משה אבוטבול: מה אתה מדבר?

משה אבוטבול: אתה מנצל – תשב בשקט, תפסיק לבלבל את המוח.

משה אבוטבול: מי אתה בכלל?

גלעד קריב: – – –

מיקי לוי: חבר הכנסת קריב, חבר הכנסת קריב, שב, בבקשה.

גלעד קריב: – – –

מיקי לוי: שקט, זה לא מכובד מה שאתם – שב.

משה אבוטבול: מי אתה שפותח את הג'ורה שלך על אחרים?

גלעד קריב: נכון.

מיקי לוי: חבר הכנסת אבוטבול, הינה, אני נותן לך את זכות הדיבור.

מיקי לוי: תוכל להשיב לו בניחותא, כמו שצריך.

מיקי לוי: ננסה, על אף חילוקי הדעות, להחזיר קצת את ההיגיון לבית, חברים.

מיקי לוי: תודה.

מיקי לוי: תודה, חבר הכנסת קריב.

גלעד קריב: מי אתה – – –

מיקי לוי: אני רוצה להגיד משהו.

קטי קטרין שטרית: אני מציעה שתדבר על העתיד, לא על העבר; על העתיד, על השינוי.

מיקי לוי: רגע, חברת הכנסת שטרית.

קטי קטרין שטרית: – – –

גלעד קריב: אני לא אשאל אותך איך לדבר.

גלעד קריב: אתה לא תגיד לי אם לדבר או לא.

גלעד קריב: מי אתה בכלל?

מיקי לוי: חבר הכנסת קריב, תודה.

משה אבוטבול: אתה תדבר – – –

מיקי לוי: רגע, רגע, רגע, חבר הכנסת – – –

גלעד קריב: אני לא אשאל אותך אם לדבר או לא.

מיקי לוי: חבר הכנסת קריב, חבר הכנסת קריב.

גלעד קריב: חצוף.

מיקי לוי: חבר הכנסת אבוטבול, אני רוצה לומר משהו לכל חברי הכנסת.

מיקי לוי: נאומים בני דקה הם בסך הכול דקה, בקושי.

מיקי לוי: לכן נהוג היה בבית הזה לא להפריע בזמן נאומים בני דקה.

מיקי לוי: ירצה חבר הכנסת, יעלה אחר כך וייתן את תשובתו לאותו חבר כנסת שתשובתו בנאום לא מצאה חן בעיניו.

מיקי לוי: נא כבדו אחד את השני.

מיקי לוי: פעם זה מהצד הזה, ופעם מהצד הזה.

מיקי לוי: בבקשה, חבר כנסת אבוטבול, תוכל להשיב.

משה אבוטבול: כבוד היושב-ראש, כנסת נכבדה.

משה אבוטבול: אני הייתי רוצה לדבר דווקא, ברשותכם – כעת, ברגעים אלו, מול שגרירות בריטניה נערכת עצרת להצלת הילדה מאנגליה שנמצאת שם עם הנשמה ומנסים לנתק אותה.

משה אבוטבול: אז באמת ישנה כעת עצרת שם.

משה אבוטבול: מבקשים מכולם, מכל מי שיכול, לבוא ולעזור בנושא הזה.

משה אבוטבול: זה דבר מאוד מאוד חשוב.

משה אבוטבול: ידידי מנחם טוקר נמצא שם ומארגן את זה.

משה אבוטבול: הוא ביקש גם כן, עד כמה שאפשרי, לחזק את האבא של הילדה בטלפון שלו: 447809110581.

משה אבוטבול: החיזוק של האבא הזה, שבאמת משווע לעזרה – שבאמת הרשויות בבריטניה יקבלו את העמדה היהודית שלנו שלא לנתק אותה ממכשיר ההנשמה, ולהביא אותה ארצה לקבל פה טיפול בארץ ישראל.

משה אבוטבול: תודה רבה.

מיקי לוי: תודה רבה, חבר הכנסת אבוטבול.

מיקי לוי: חבר הכנסת טופורובסקי, ואחריו – חבר הכנסת אחמד טיבי.

קטי קטרין שטרית: אם זה אפשרי – לראות את סדר הדוברים.

בועז טופורובסקי: תודה, אדוני היושב-ראש.

בועז טופורובסקי: חברי וחברות הכנסת, עוד שבוע נוראי רווי טרגדיות בכבישי ישראל.

בועז טופורובסקי: ביום שני, 14 ביוני, נהרג צעיר בן 22 בכביש 90 סמוך לקיבוץ נירן.

בועז טופורובסקי: למוחרת, 15 ביוני, נהרגה אישה בת 38 בכביש 91 סמוך לצומת, לקיבוץ אורטל.

בועז טופורובסקי: עוד באותו יום נהרג גבר בן 63 בכביש 784 סמוך לצומת יודפת.

בועז טופורובסקי: ביום חמישי, 17 ביוני, נהרג צעיר בן 22 בכביש 65 סמוך לצומת גולני.

בועז טופורובסקי: ב-18 ביוני נהרג רוכב אופנוע בן 22, לאחר שהתנגש ברכב פרטי ופגע במעקה הבטיחות בכביש 805, סמוך לדיר חנא.

בועז טופורובסקי: עוד באותו יום שישי נהרג צעיר בן 30 בתאונת דרכים בכביש 60, סמוך ליישוב כרמי צור.

בועז טופורובסקי: ביום שבת, 19 ביוני, נהרגה הולכת רגל, אישה בת 37, ברחוב הרכבת בתל אביב.

בועז טופורובסקי: עוד באותו היום נפטר מפצעיו רוכב אופנוע בן 44, לאחר שאיבד שליטה בכביש 44 ב-16 ביוני.

בועז טופורובסקי: שלשום, 20 ביוני, נהרגה צעירה בת 20 בכביש 8566, סמוך לכפר סאג'ור.

בועז טופורובסקי: באותו היום נהרגו שלושה צעירים בני 20 בתאונה קטלנית בין שני רכבים בכפר עקרבה.

בועז טופורובסקי: אתמול, 21 ביוני, נהרג נער בן 16 בתאונה בין טרקטורון לרכב פרטי סמוך לכפר יהושע שבעמק יזרעאל.

בועז טופורובסקי: זה השבוע השני עם יותר מעשרה הרוגים.

בועז טופורובסקי: 13 הרוגים, רובם נערים או צעירים שחייהם נגדעו באיבם.

בועז טופורובסקי: תודה.

מיקי לוי: תודה רבה, חבר הכנסת טופורובסקי.

מיקי לוי: חבר הכנסת טיבי, בבקשה.

אחמד טיבי: חוק איסור איחוד משפחות, חוק האזרחות, citizenship law, (אומר דברים בשפה הערבית, להלן תרגומם: חוק איסור איחוד משפחות, חוק האזרחות.

אחמד טיבי: בשבוע הבא, כנראה, ממשלת ישראל החדשה, ממשלת השינוי, כפי שהם קוראים לעצמם, תבקש להאריך שוב את חוק איסור איחוד משפחות, שמתייחס לכל סיפור הנישואים בין פלסטינים משני עברי הקו הירוק כאל פצצה מתקתקת ואיום דמוגרפי.

אחמד טיבי: ) כל סיפור אהבה ונישואים פלסטינים משני עברי הקו הירוק, היחס אליו הוא כאל איום דמוגרפי ופצצה מתקתקת.

אחמד טיבי: מדובר בחוק גזעני.

אחמד טיבי: (אומר דברים בשפה הערבית, להלן תרגומם: זה חוק גזעני מהחוקים הגזעניים הגרועים ביותר בעידן המודרני, משום שהוא מנוגד להווייתו של האדם הפלסטיני.

אחמד טיבי: נכון שכולנו שבעי רצון מהדחתו של בנימין נתניהו, אבל מה אומרת גישת הקיצוניות של בנימין נתניהו וממשלת הימין?

אחמד טיבי: האם מדובר רק במילת שינוי ותו לא?

אחמד טיבי: בגלל שעד עכשיו בממשלת השינוי,) עד עכשיו, בממשלת השינוי אין שינוי.

מיקי לוי: תודה.

אחמד טיבי: (אומר בערבית: אין שינוי).

אחמד טיבי: אני אסיים.

אחמד טיבי: (אומר דברים בשפה הערבית, להלן תרגומם: צעדת הדגלים צעדה.

אחמד טיבי: ההתנכלויות למשפחות פלסטיניות בשייח' ג'ראח נמשכות, הפצצת עזה הייתה, חוק איסור איחוד משפחות מונח במלוא העוצמה, המשך ההרס קיים, חוק קמיניץ עודנו בתוקף.

אחמד טיבי: איפה הוא, השינוי הזה?

אחמד טיבי: אין שינוי עד לרגע זה זולת הדחתו של בנימין נתניהו והחלפתו בנפתלי בנט, וזה אינו שינוי כלל וכלל.

אחמד טיבי: )

מיקי לוי: תודה רבה.

מיקי לוי: חברת הכנסת שטרית, בבקשה.

קטי קטרין שטרית: אני הבנתי רק מילה וחצי.

קטי קטרין שטרית: אדוני היושב-ראש, גברתי השרה, חבריי חברי הכנסת, אני רוצה לספר לכם על יישוב קסום בשומרון בשם אביתר, שבו חיות 50 משפחות נהדרות, ציוניות, אוהבות הארץ.

קטי קטרין שטרית: אותן משפחות, מלח הארץ של ממש, ביקשו לבנות את ביתן בארץ ישראל, אך סכנה גדולה מרחפת מעל ראשן.

קטי קטרין שטרית: אמר מי שאמר לא כל כך מזמן: נתניהו, אם אתה לא תאשר את ההתיישבות הצעירה, אני אאשר אותה כראש ממשלה.

קטי קטרין שטרית: אדוני ראש הממשלה, אחרי תרגיל ההונאה הפוליטי הגעת למטרה שלך, הגשמת את החלום שלך, והינה אתה ראש ממשלה.

קטי קטרין שטרית: אבל כמזכ"ל מועצת יש"ע לשעבר, שהבטיח לדאוג לכל ההתיישבות הצעירה, רואה אני לנגד עיניך את הגירוש של למעלה מ-50 משפחות מהיישוב אביתר, שבסך הכול הגשימו את החזון הציוני שלהן.

קטי קטרין שטרית: הם הגשימו את החלום שלהם והקימו את ביתם על אדמתנו.

קטי קטרין שטרית: זאת המשמרת שלך, אדוני ראש הממשלה.

קטי קטרין שטרית: "בנושא ארץ ישראל אנחנו צריכים לעבור מבלימה להכרעה.

קטי קטרין שטרית: אנחנו צריכים לסמן את החלום, והחלום הוא שיהודה ושומרון יהיו חלק מארץ ישראל הריבונית.

קטי קטרין שטרית: " גם הציטוט הזה, אדוני ראש הממשלה, היה שלך.

קטי קטרין שטרית: אני רוצה להאמין שאיש כמוך, שלא בוחל באמצעים בשביל להשיג את מטרותיו, ידע למנוע את הגזרה של גירוש יהודים מארצם.

קטי קטרין שטרית: תוכיח למי שנתן לך את קולו בבחירות האחרונות שעדיין נותרה בך טיפ-טיפה של אידיאולוגיה, ושכל הערכים שלך לא נטשו אותך בדרך לחלום שלך ללשכת ראש הממשלה.

מיקי לוי: תודה רבה, חברת הכנסת שטרית.

מיקי לוי: חבר הכנסת מעוז, בבקשה.

אבי מעוז: תודה, אדוני היושב-ראש.

אבי מעוז: נאום הנדסת תודעה מס' 15, והפעם – על הסטטוס קוו בהסכם הקואליציוני.

אבי מעוז: עם חתימת ההסכמים הקואליציוניים אנשי המפלגה שמכנה את עצמה בהנדסת תודעה "ימינה" נופפו בזכות הווטו המוקנית להם בענייני דת ומדינה.

אבי מעוז: עוד סוג של הנדסת תודעה, שמגיעה מכיוונם של מי שהורידו את האמון בנבחרי הציבור לשפל חסר תקדים.

אבי מעוז: לווטו אין שום משמעות כשמדובר בנושאים שעליהם כל מרכיבי הקואליציה מסכימים.

אבי מעוז: על ריסוק הכשרות הממלכתית, גיור המוני ללא אחריות והסכמה רבנית רחבה, תחבורה ציבורית ומסחר בשבת והפקרת הכותל לתנועה הרפורמית אין ויכוח עקרוני בין מרכיבי הקואליציה, מקסימום ויכוח כמותי.

אבי מעוז: ומכיוון שהנושאים הללו חוזרים ונזכרים בכל ההסכמים הקואליציוניים בצורות שונות, אין ספק שהם יהיו ברמת תיעדוף גבוהה.

אבי מעוז: שרת התחבורה כבר החלה לקדם פגיעה בשמירת השבת במרחב הציבורי על ידי תחבורה ציבורית.

אבי מעוז: הלוואי שאתבדה, אבל היות שישנה הסכמה בקואליציה לפגיעה קשה בזהות היהודית של המדינה, נראה שאנחנו רק בתחילת הדרך.

אבי מעוז: אני ממליץ לאזרחי ישראל להיצמד תמיד לערכים ולאמת, כי סוף האמת לנצח.

מיקי לוי: תודה רבה.

מיקי לוי: חבר הכנסת אייכלר, בבקשה.

ישראל אייכלר: אדוני היושב-ראש, אני רוצה לדבר על משהו מאוד מאוד כואב שקורה בימים אלה.

ישראל אייכלר: מחר אמור בית המשפט העליון הבריטי לפסוק סופית את דינה של תינוקת בת שנתיים, אלטע פיקסלר, ילדה יהודייה ישראלית נכה במנצ'סטר.

ישראל אייכלר: בית המשפט הבריטי פסק להוציאה להורג בעוון היותה מונשמת ומורדמת מיום לידתה, וכל זאת בשם החמלה והחסד שצריך לעשות איתה, ולהפסיק את חיותה – בתור פסיקה שבית החולים ביקש לחייב בניגוד לדעת ההורים הישראלים, שבסך הכול מבקשים להביא אותה לארץ.

ישראל אייכלר: ופה בארץ גם היועצים המשפטיים וכולם בדקו שמבחינת החוק הישראלי אסור לעשות דבר כזה.

ישראל אייכלר: הייתה נכונות אפילו שבית החולים יבצע את הניתוק אבל בו זמנית יעמוד צוות ישראלי ויחבר אותה למכונה – להטיס אותה לארץ; גם לזה לא הסכים בית המשפט.

ישראל אייכלר: מחר מתקיים הדיון בעניין, ואני רוצה לציין את נשיא המדינה ושר הבריאות וכל אלה שפעלו אל מול הממשל הבריטי כדי להציל את הילדה הזאת.

ישראל אייכלר: אבל עדיין היא חסרת אונים, המשפחה חסרת אונים, ואני קורא פה לכל מי שיש לו השפעה על הממשל הבריטי לפנות – כל השרים – לשרים המקבילים בבריטניה.

ישראל אייכלר: לא ייתכן – היו מקרים דומים כאלה בארצות ערב, שהכירו בזכות ההורים לדת שלהם, שאסור להרוג, אבל פה השופט חידש איזה חידוש – מי אומר שהתינוקת רוצה להיות יהודייה?

ישראל אייכלר: היא בת שנתיים בסך הכול, תינוקת.

ישראל אייכלר: לכן זה תקדים נורא.

ישראל אייכלר: בכל אופן, יש פה עניין אנושי, הומני.

ישראל אייכלר: כל מי שיכול, לפנות ולהשפיע שהפסיקה מחר, הערעור – שבית המשפט יקבל את הערעור, ויאפשר להורים להחזיר אותה לארץ.

ישראל אייכלר: תודה.

מיקי לוי: תודה רבה.

מיקי לוי: תם הנושא של נאומים בני דקה.

מיקי לוי: << הלסי >> ציון יום נציב תלונות הציבור << הלסי >>

מיקי לוי: נעבור להצעות לסדר-היום מס' 49, 50 ו-52 בנושא: ציון יום נציב תלונות הציבור.

מיקי לוי: יש לנו אורחים ביציע.

מיקי לוי: חברות וחברי הכנסת, מכובדי מבקר המדינה מר מתניהו אנגלמן, מנכ"ל משרד מבקר המדינה אלוף משנה במילואים ישי וקנין, מנהלת מחלקת נציב תלונות הציבור ד"ר אסתר בן חיים – ברוכים הבאים – כנסת נכבדה, אני שמח להמשיך במסורת שהתחיל בה קודמי בתפקיד חבר הכנסת יריב לוין ולציין בכנסת יום מיוחד לנציב תלונות הציבור.

מיקי לוי: היום הוגש לי הדוח השנתי של הנציבות על ידי מבקר המדינה, וקשה להפריז בחשיבותו.

מיקי לוי: כשמעיינים בדוח רואים את הקשיים שנתקל בהם האזרח הישראלי, חשים את אוזלת ידו, ומנגד רואים את הטיפול המסור והמדוקדק שמעניקה הנציבות לאזרחים אלו.

מיקי לוי: נכה קשה שביקש להשתתף בטיול המשרד וסורב; איש מילואים שהשתתף במבצע צוק איתן וקיבל את הגמול רק לאחר התערבות הנציבות בשנת 2020; עירייה שהתעכבה בביצוע הנגשה אקוסטית בגן ילדים ובעקבות התערבות הנציבות שינתה את הנוהל, ועוד כהנה וכהנה.

מיקי לוי: אלה הם החיים עצמם, החיים שמשתקפים בדוח עצמו, חייהם של אזרחי מדינת ישראל.

מיקי לוי: חברות וחברי הכנסת, חשיבותו העליונה של מוסד נציבות פניות הציבור הוא בחיזוק אמון האזרחים במוסדות השלטון.

מיקי לוי: אזרחים רבים הנתקלים בקירות הביורוקרטיה צריכים לדעת שיש מי שיקשיב להם ויטפל באופן פרטני בפניותיהם אל מול הגורמים המתאימים.

מיקי לוי: לנציבות, כחלק ממשרד מבקר המדינה, ישנם כלים רבים שהיא יכולה להפעיל אל מול גורמי השלטון.

מיקי לוי: הנציבות רשאית לברר את התלונה בכל דרך שתראה לנכון, ואינה קשורה להוראות שבסדרי הדין או בדיני הראיות.

מיקי לוי: היא יכולה לפנות לכל אדם וגורם, לבקר בשטח, להפעיל את עובדיה כלקוחות סמויים ולפנות לכמה גורמים במקביל.

מיקי לוי: יש לה יכולת לבירור מהיר של סוגיות וסל סעדים רחב.

מיקי לוי: כל הכלים עומדים לרשותה.

מיקי לוי: כמו כן, שמחתי לקרוא בדוח כי הנציבות מנגישה את עצמה לעוד ועוד אוכלוסיות באמצעות פעילויות מגוונות, מהעסקת עובדים הדוברים שפות שונות ועד הפעלת לשכות אזוריות כדי להגיע לאזרחים בפריפריה – אני לא אוהב את המילה הזו, אבל נראה שכרגע אין לי מילה אחרת להגיד.

מיקי לוי: שיתוף הציבור הרחב ככל האפשר חייב להיות ערך בפני עצמו.

מיקי לוי: זוהי מהות קיומו של מוסד תלונות הציבור, והוא צריך להיות נגיש לכל אזרח בארץ.

מיקי לוי: אני מבקש להודות למבקר המדינה, לנציבה, וכמובן לעובדי המשרד, על הפעולה הנמרצת, העבודה המסורה ועל הצגתה המפורטת ומאירת העיניים בדוח שהוגש היום, ואני חייב לציין שאף בכמה שפות.

מיקי לוי: יישר כוח על העבודה שאתם עושים, זוהי שליחות ציבורית חשובה מאין כמוה.

מיקי לוי: אני מברך אתכם על כך ומאחל לכם הצלחה בהמשך הדרך.

מיקי לוי: ברוכים תהיו בעבודתכם.

מיקי לוי: בהצלחה.

מיקי לוי: תודה רבה לכם.

מיקי לוי: אני מתכבד להמשיך בסדר-היום ולעבור להצעות לסדר-היום.

מיקי לוי: חבר הכנסת – מוותר?

ישראל אייכלר: לא.

ישראל אייכלר: בנושא הזה.

מיקי לוי: בנושא הזה.

מיקי לוי: בבקשה, אין בעיה, בנושא הזה.

מיקי לוי: בבקשה.

מיקי לוי: שבו, שבו.

מיקי לוי: אדוני הנציב, שב, בבקשה.

מיקי לוי: בבקשה, חבר הכנסת אייכלר, מהצד – לא מהצד, מהדוכן.

מיקי לוי: חמש דקות זה המון זמן, אבל תוכל להגיד כל מה שאתה רוצה, חבר הכנסת אייכלר.

ישראל אייכלר: אני רוצה לדבר בנושא הזה.

מיקי לוי: בבקשה.

ישראל אייכלר: אדוני היושב-ראש, חברי הכנסת, הדיון הזה הוא ליום תלונות הציבור, ונרשמתי לדבר בגלל הקשר שיש לי לעניין הזה, כשאני שירתי שנים לא מעטות כיושב-ראש הוועדה לפניות הציבור של הכנסת.

ישראל אייכלר: אז קודם כול אני רוצה לקדם בברכה את מבקר המדינה – אני זוכר את השם מתניה.

מיקי לוי: נכון.

מיקי לוי: מתניהו אנגלמן.

ישראל אייכלר: אנגלמן, כן.

ישראל אייכלר: אז אני רוצה לחזק את ידך, כי אני זוכר שנים רבות שאמרו שמבקר המדינה הוא שומר הסף וצריך לשמור עליו וצריך להגן עליו כמו על בית המשפט העליון.

ישראל אייכלר: ברגע שמינו אדם בשם מתניהו – וזה מתחרז אולי עם נתניהו – אז מייד פסלו אותו, התחילו להטיל ספק ביושרו וביושרתו.

ישראל אייכלר: ולכן אני חושב שבשם רוב חברי הכנסת, גם מהקואליציה וגם מהאופוזיציה, אנחנו מעניקים לך את הגיבוי שלנו לא פחות מאשר לכל מבקרי המדינה הקודמים.

ישראל אייכלר: יש לך תפקיד חשוב מאוד, וגם למבקרי הפנים בכל משרדי הממשלה.

ישראל אייכלר: אבל אני בא בפוזיציה של הצד השני.

ישראל אייכלר: אני זוכר שהיה לי דיון עם מבקרי הפנים כשביקשתי לחוקק חוק ממוני פניות ציבור.

ישראל אייכלר: רציתי שבכל משרד ממשלתי יהיה ממונה על פניות הציבור, ואז קמו מבקרי הפנים ואמרו: לא, מה פתאום, אנחנו פה.

ישראל אייכלר: ניסיתי להסביר את ההבדל.

ישראל אייכלר: ההבדל בין תלונות ציבור ומבקרי פנים לבין פניות ציבור הוא הבדל כמעט לא נראה, אבל הוא עמוק מאוד.

ישראל אייכלר: תפקידם של מבקרי הפנים ותלונות הציבור לדבר נגד עבירות או שחיתות או עוולות שעושים פקידים בניגוד לחוק, ועל זה אתם ניצבים – לעמוד על זה שהכול ייעשה על פי החוק.

ישראל אייכלר: אבל אני שירתי כבר מ-2003 כיושב-ראש הוועדה לפניות הציבור, ואחרי זה בקדנציה – מי יודע היום לספור – לפני שנתיים, ארבע שנים אחורה, ועוד פעם, אני חושב – בשלוש קדנציות הייתי ממונה על פניות הציבור, ורוב הבעיות של האזרחים זה לא כאשר הפקיד עובר על החוק, לא כאשר הפקיד לא ממלא את תפקידו לפי ספר החוקים.

ישראל אייכלר: רוב הבעיות שיש לאזרח עם המדינה זה עם דברים שהפקידים עושים בחסות החוק.

ישראל אייכלר: אתן לכם דוגמה, הכי נפוצה בעניין הזה – של התחבורה הציבורית.

ישראל אייכלר: אתה לא יכול להגיד שהאוטובוס שלא הגיע בזמן פעל לפי החוק.

ישראל אייכלר: הוא לא פעל לפי החוק.

ישראל אייכלר: אבל אתה לא יכול להגיד שזה בניגוד לחוק, ומבקרי הפנים לא יטפלו בו.

ישראל אייכלר: ותלונות הציבור שאנחנו מגישים למשרד התחבורה – בושה לספר – רשמית התשובות היו ששישה חודשים אורך לבדוק תלונה על נהג שסרח או שלא הגיע בגלל איזשהם חשבונות כספיים שבין החברות למשרד התחבורה.

ישראל אייכלר: לוקח חצי שנה, לא ייאמן.

ישראל אייכלר: בנושא בריאות, כל הפניות והתלונות: אז אם אני אגיש תלונה שיש תור גדול בבית חולים – זו לא עבירה על החוק.

ישראל אייכלר: אין פה בעיה של חוק, יש פה בעיה של יחס.

ישראל אייכלר: רוב הבעיות הביורוקרטיות נובעות מיחס העובד – המדינה – אל האזרח.

ישראל אייכלר: ואני רוצה לומר שלצערי הגדול, בהרבה מקרים, לגבי ועדות הביטוח הלאומי, ועדות הנכות להכרה בקצבת ניידות או קצבאות אחרות, אומרים לנו: אל תיקחו את אנשי החברות האלה שנותנות שירות, שמופיעים בפני הוועדות ומעבירים ומשיגים, כי הם לוקחים אחוזים – דנו בזה הרבה בוועדות.

ישראל אייכלר: אבל המציאות היא שכשבא מישהו בלי חברה – או נקרא לזה בשם, ואני לא רוצה לקרוא לזה בשם לא יפה, אבל יש חברות שעוסקות בזה – הרופאים ואנשי הוועדות זורקים את האנשים בקלי קלות הצידה.

ישראל אייכלר: אותו ניתוח, אותה נכות, אותו מצב, אם הוא בא עם איזו חברה – הוא מצליח; לא בא עם חברה – הוא לא מצליח.

ישראל אייכלר: וכל כך למה?

ישראל אייכלר: כי הרופאים פועלים בחסות החוק, הם לא עוברים על החוק.

ישראל אייכלר: הם אומרים לאישה נכה: את יכולה ללכת, זה בסדר, ולא נותנים לה קצבת ניידות.

ישראל אייכלר: אבל זו רק דוגמה אחת, אני לא רוצה להאריך.

ישראל אייכלר: אמרת שחמש דקות זה הרבה זמן.

ישראל אייכלר: אני אומר לך שזה מעט מאוד זמן לדבר על הבעיות הקשות שיש לאזרח בכל תחומי החיים עם הביורוקרטיה הנעשית בתוך החוק.

ישראל אייכלר: ולכן אני חוזר על הצעתי, מתוך ניסיון, שבכל משרד ממשלתי יהיה ממונה על פניות הציבור, לפנים משורת הדין ובתוך שורת הדין, ולא רק כאשר הפקיד פועל בניגוד לחוק – כי אין אף פקיד שטיפש מספיק בשביל לעבוד בניגוד לחוק; יש לו את החוק הקיים והוא מפרש אותו והוא מכוסה מבחינה חוקית.

ישראל אייכלר: אבל רוב הבעיות של האזרחים יהיו במצב טוב יותר – יש מדינות שזה הדבר הכי חשוב, civil servant, זה שירות לאזרח.

ישראל אייכלר: אמרתי פעם, אדוני היושב-ראש, ובזה אני אסיים, שההבדל בין פה למדינות מתוקנות אחרות זה שיטת סטלין.

ישראל אייכלר: מה אמר סטלין?

ישראל אייכלר: שאם יש גנב אחד בעיר, שישבו כל האנשים החפים מפשע, העיקר שהגנב הזה יהיה בבית סוהר.

ישראל אייכלר: מה אומרת השיטה הדמוקרטית?

ישראל אייכלר: שאם יש אדם חף מפשע אחד שייכנס לבית סוהר, עדיף שהגנב לא ייתפס מאשר לקחת אנשים חפים מפשע.

ישראל אייכלר: פה, לצערי, אדוני המבקר, כשאזרח בא אל הפקיד, קודם כול הוא מסתכל עליו כעל גנב שבא לרמות את המדינה והוא צריך למנוע ממנו לנצל – תביא עוד טופס ועוד טופס ועוד טופס ועוד טופס, כדי לתפוס אותו, שלא מגיע לו.

ישראל אייכלר: במקום להתייחס אל האזרח: מגיע לך, בוא נראה איך עוזרים לך.

ישראל אייכלר: אם לא מגיע לך – מצטערים, לא מגיע לך, אבל כל זמן שאפשר, להתייחס אל האזרח כאדם ישר, והפקיד יעשה הכול כדי כן לעזור לו ולא איך לא לעזור לו.

ישראל אייכלר: תודה רבה.

מיקי לוי: תודה רבה, חבר הכנסת אייכלר.

מיקי לוי: חבר הכנסת משה אבוטבול, בבקשה.

מיקי לוי: חמש דקות לרשותך.

משה אבוטבול: כבוד היושב-ראש, כנסת נכבדה, כבוד מבקר המדינה מר מתניהו אנגלמן ידידנו וצוותו היקר, היום אנו מציינים את יום נציבות תלונות הציבור, דבר שצריך חיזוק ותמרוץ, כי ככל שנשכיל לאפשר ביקורת בונה על מערכות חיינו כן ניטיב להשכיל ולתקן את הליקויים.

משה אבוטבול: ומשכך, מובנת היטב חשיבותו של משרד מבקר המדינה, שמטבע הדברים חולש על כלל המערכות הנדרשות לביקורת, כמו משרדי הממשלה, הרשויות המקומיות וגופים גדולים.

משה אבוטבול: אך כדי להגיע למקסימום תלונות מוצדקות, שיובילו לשינוי ותיקון, חייבים מערך רב של אמצעי הנגשה לציבור הרחב – ולאפשר לו מחד גישה למאגרי מידע, כמקובל בחוק חופש המידע, ומאידך לתת כלים להגיע לגופים מבצעי הביקורת באופן הקל והנגיש, כמו מיילים סדירים, מספרי פקס זמינים וכל אמצעי טכנולוגי הקיים כיום.

משה אבוטבול: אני רוצה לציין ולשבח כאן דווקא את חברי היקר חבר הכנסת הרב מיכאל מלכיאלי, שיזם – וזכיתי להצטרף אליו – את חוק הפקס, שמאפשר ליצור קשר עם כל גוף ממשלתי ועירוני גם באמצעות הפקס, הנתפס כיום, בעקבות המדיה, כדבר כביכול מיושן, אך בל נשכח שאחוזים ניכרים בציבור הישראלי לא עברו, מסיבותיהם שלהם, לסמארטפונים ולמיילים, כמו הציבור החרדי וחלק מציבור העולים החדשים.

משה אבוטבול: חוק הפקסימיליה מאפשר גם להם להיות חלק ממסירת המידע בדרכם שלהם, וכך לתקן את זה.

משה אבוטבול: העולם עבר קורונה בשנה וחצי האחרונות.

משה אבוטבול: בתקופה הזו רבו כל כך השאלות והמשאלות.

משה אבוטבול: היה נדרש, למען המידע ותלונות ציבור – כפי ששטחתי את הדברים שלי בוועדת הקורונה, שבה שימשתי כחבר – היה צורך גדול בהנגשת מידעים חשובים לציבור, בשפות רבות ונוספות, מידע חיוני, עדכני וזמין, שהיה מן הסתם חוסך ביקורת מיותרת וזמן יקר שבוזבז בניסיונות לאתר מידע זמין.

משה אבוטבול: היה צריך ליצור קווי מידע לפי נושאים ומשרדי ממשלה רלוונטיים – ובהקשת ספרה בטלפון מתקבל מענה מפקידות על נושא זה, עם מידע מקסימלי לאזרח הנבוך בין עשרות ומאות הוראות שמתקבלות ומשתנות מפעם לפעם במהירות שיא.

משה אבוטבול: ומי יודע כמה הצלת נפשות של ממש היה בדבר לו היה מידע קצת יותר יעיל, פעיל ומהיר, ובעיקר לא מסובך.

משה אבוטבול: כיום משרדי הממשלה – יחידות ממשלתיות רבות, לרבות בשלטון המקומי, אינן נגישות לציבור הרחב כנדרש, לצערנו.

משה אבוטבול: חלקן לא מפרסמות את מספר הטלפון.

משה אבוטבול: אחרות מפרסמות אך לא מציינות שעות מענה לקהל.

משה אבוטבול: אחרות לא עונות אפילו בשעות המענה, ובאחרות עונים אבל רק לאחר המתנה ממושכת, בלי ציון משך ההמתנה המשוער או מתן אפשרות חזרה לפונה.

משה אבוטבול: לא כל היחידות מפרסמות דואר אלקטרוני לפניות, וכך גם בעלי התפקידים השונים העוסקים בהסדרה ובמשמר; חלקן מסתפקות בציון מספר הפקס.

משה אבוטבול: בניגוד ליחידות לפניות הציבור, חלק מאגפי הביקורת הפנימיים כלל אינם זמינים בדואר אלקטרוני.

משה אבוטבול: אין נוהל סדור לטיפול בפניות אזרחים הפונים בדואר אלקטרוני.

משה אבוטבול: במקרים רבים אין אישור קבלה אוטומטי וצריך להתקשר כדי לוודא שהדואר האלקטרוני התקבל.

משה אבוטבול: לפעמים מתקבל אישור קבלה אוטומטי בלי שמצוין בתוך כמה זמן אמור להינתן מענה, אך אין מספר אסמכתה ולא ניתן לעקוב אחר הטיפול בפנייה.

משה אבוטבול: אין אתר ייעודי שבו הפונה יכול לראות מה הסטטוס של פנייתו ולעדכן את פרטי ההתקשרות וכדומה.

משה אבוטבול: חלק מהרשויות מאפשרות פנייה אליהן רק באמצעות טופס מקוון.

משה אבוטבול: בטופס זה לא תמיד ניתן לצרף קבצים או תמונות, או שניתן לצרף אך הגודל מוגבל.

משה אבוטבול: כמו כן, יש שדות חובה שלא תמיד רלוונטיים, או כאלה שלא ניתן למלאם, לדוגמה, ארגון שפונה ועליו לציין את שם האב או תעודת זהות, שזה לא רלוונטי.

משה אבוטבול: לפעמים תלונה מסוימת מצריכה חשיבה מחדש, ומוקמת ועדה וכדומה, אולם בסיום החשיבה מחדש הפונה אינו מעודכן בממצאים ובהמלצות.

משה אבוטבול: אנחנו כאן כדי לשרת את האזרח, אדוני מבקר המדינה, ונפעל כאן כדי שהממשלה והרשויות ייתנו שירות כמו במדינה מתוקנת.

משה אבוטבול: קראתי בעיתונות שסך דוחות הקורונה היו 343 מיליון שקל.

משה אבוטבול: דוחות רבים שניתנו גם בוטלו בהליך זה או אחר כאשר התברר שהדוח ניתן ללא צדק ובשגיאה.

משה אבוטבול: ואני הקטן סבור שהיות שהציבור כבר שילם את חלקו במגפה בצורת הפסדים קשים שצבר, במישור העסקי או הפרטי, ימים של עוגמת נפש וצער לו ולילדיו בבידודים, בהסגרים ובעוד חוויות קשות – אזי חייבים לשקול בחשיבה מיוחדת לוותר על קנסות הקורונה, או לחלופין להקים ועדת בירור, וכל דוח שלא נמצא מוצדק ולו מסיבה קלה – לוותר על תשלומו.

משה אבוטבול: אני מקווה שהביקורת של תושבי המדינה תמשיך ותישמע, ותתקבל, ובעיקר תתוקן, כי התעלמות מבעיות זה אסון בחברה מתוקנת, וכבר אמר מי שאמר ששקט זהו רפש.

משה אבוטבול: בהצלחה רבה לכולנו.

מיקי לוי: תודה רבה, חבר הכנסת אבוטבול.

מיקי לוי: חבר הכנסת איתמר בן גביר – אינו נוכח.

מיקי לוי: תשיב השרה קארין אלהרר בשם שר המשפטים.

מיקי לוי: בבקשה.

קארין אלהרר: תודה רבה, אדוני היושב-ראש.

קארין אלהרר: כנסת נכבדה, אדוני המבקר, מנכ"ל המשרד וצוותו, אני משיבה בשמו של שר המשפטים גדעון סער, בעצם מקריאה את תשובתו.

קארין אלהרר: ציון יום פניות הציבור בכנסת מדגיש את החשיבות ששליחי ציבור צריכים לתת לנושא.

קארין אלהרר: הצורך בהגברת המודעות לפעילות הנציבות כך שאזרחים יראו בה כתובת מגיעה אלינו כהוראה כבר בספר דברים: "לא תכירו פנים במשפט, כקטֹן כגדֹל תשמעון, לא תגורו מפני איש כי המשפט לאלֹהים הוא, והדבר אשר יקשה מכם תקרִבון אלַי ושמעתיו".

קארין אלהרר: בתקופה האחרונה יש עלייה של למעלה מ-24% בהיקפי הפעילות של נציבות פניות הציבור.

קארין אלהרר: זוהי עדות נוספת לצרכים ולבעיות שהתעוררו בשנים האחרונות ולוואקום שמשרד מבקר המדינה נדרש למלא לעיתים קרובות.

קארין אלהרר: על משרדי הממשלה שבולטים לרעה בתחום לקחת את הדוח הזה, ללמוד ובעיקר ליישם אותו.

קארין אלהרר: תפקידנו כשליחי ציבור הוא להיות ערים ורגישים לזולת ולאזרח הפשוט, להיות נגישים וקשובים ולחוש את רחשי הלב של הציבור.

קארין אלהרר: בכוחם נשלחנו לכאן ולמענם אנו פועלים – לתקן מה שנדרש ולהושיט כתף היכן שנדרש לשפר – ועל כך אנו נמדדים.

קארין אלהרר: אני אוסיף אולי משפט.

קארין אלהרר: כמי שהייתה יו"ר ועדת ביקורת המדינה שנתיים וחצי אני מכירה היטב את כוחן של פניות הציבור במשרד מבקר המדינה.

קארין אלהרר: אני יודעת עד כמה פניות הציבור הופכות לאורך הזמן לדוחות שלמים, שמשפיעים השפעה יתרה על חייהם של אזרחים.

קארין אלהרר: אז אני מוקירה ומעריכה, ומקווה שבאמת כל המשרדים יקראו ויישמו.

קארין אלהרר: תודה רבה.

קארין אלהרר: תודה, אדוני היושב-ראש.

מיקי לוי: תודה רבה לשרה קארין אלהרר, שענתה בשם שר המשפטים.

מיקי לוי: תם סדר-היום.

מיקי לוי: הישיבה הבאה תתקיים מחר, יום רביעי י"ג בתמוז התשפ"א, 23 ביוני 2021, בשעה 11:00.

מיקי לוי: ישיבה זו נעולה.